Правилник о поступку интерног премјештаја полицијских службеника и интерном објављивању слободних радних мјеста (2010)
На основу члана 60. став 7, члана 73. став 4, члана 110. т. з) и к) Закона о полицијским службеницима („Службени гласник Републике Српске”, број 43/10) и члана 82. став 2. Закона о републичкој управи („Службени гласник Републике Српске”, бр. 118/08 и 11/09), министар унутрашњих послова, на приједлог директора полиције, доноси

Овим правилником уређују се поступак интерног премјештаја полицијских службеника и поступак интерног објављивања слободних радних мјеста у Министарству унутрашњих послова Републике Српске (у даљем тексту: Министарство), у складу са Законом о полицијским службеницима („Службени гласник Републике Српске“, број 43/10) (у даљем тексту: Закон).

Полицијски службеник може бити интерно премјештен на друго упражњено радно мјесто у истом чину:

а) у организациону јединицу у којој ради, 
б) у организациону јединицу у мјесту рада и 
в) у организациону јединицу ван мјеста рада.

Интерни премјештај полицијског службеника може се извршити:

а) када полицијског службеника изабере директор полиције (у даљем тексту: директор) након што се полицијски службеник пријавио на упражњено радно мјесто које је интерно објављено или 
б) када полицијски службеник прими наредбу о интерном премјештају.

(1) Наредбу о интерном премјештају доноси директор када је то у интересу Министарства и када ни један полицијски службеник није могао бити изабран по интерном огласу на упражњено радно мјесто.

(2) На добијену наредбу о интерном премјештају полицијски службеник може поднијети жалбу Полицијском одбору у року од 15 дана од дана пријема наредбе.

(3) Жалба не одлаже извршење наредбе о интерном премјештају.

(1) Премјештај полицијског службеника наредбом о интерном премјештају на друго радно мјесто у истом чину унутар Министарства, које је 60 или више километара удаљено од његовог тренутног радног мјеста, не може трајати дуже од једне године и не може се поновити.

(2) За вријеме трајања интерног премјештаја из става 1. овог члана Министарство обезбјеђује полицијском службенику сљедеће:

а) одговарајући привремени смјештај или одговарајућу новчану накнаду за ту сврху и 
б) накнаду за трошкове превоза од мјеста пребивалишта до мјеста боравишта највише два пута у току мјесеца у висини пуне цијене превозне карте у јавном саобраћају.

Премјештај из члана 5. овог правилника не може се примијенити на:

а) трудницу, 
б) мајку дјетета до седам година старости, 
в) самохраног родитеља који има дијете до седам година старости, 
г) полицијског службеника са 40% и већим степеном инвалидности, 
д) полицијског службеника са преосталом радном способношћу и 
ђ) полицијског службеника чије би упућивање било штетно за његово здравље.

Министарство врши интерно оглашавање када постоји упражњено радно мјесто или више радних мјеста у сљедећим случајевима:

а) када има полицијских службеника који су проглашени вишком, 
б) усљед реализације општих смјерница кадровске политике Министарства и 
в) у свакој другој ситуацији када постоји више кандидата који су се јавили на оглас, а кандидат - полицијски службеник може бити доведен у неповољан положај уколико не би био изабран на оглашено радно мјесто.

(1) Интерно оглашавање врши се у складу са Законом, тако што Министарство, на огласној табли или на други начин, објављује текст интерног огласа.

(2) Текст огласа садржи:

а) назив упражњеног радног мјеста, 
б) број полицијских службеника који се интерно премјешта, 
в) посебне услове за оглашена радна мјеста, 
г) врсту теста, уколико је за радно мјесто обавезно тестирање, и 
д) списак потребних докумената, којима се доказује испуњеност посебних услова за оглашено радно мјесто, као и рок и мјесто њиховог подношења, уз обавезну назнаку да се ради о интерном огласу.

(3) Пријаву на оглас, као и доказе о испуњавању услова наведених у огласу, полицијски службеник доставља лично у Министарство у сједишту или путем организационих јединица Министарства комисији из члана 9. став 1. овог правилника.

(4) Пријава садржи:

а) личне податке о кандидату, 
б) позицију и чин на који се кандидат пријављује, 
в) стручно образовање и 
г) друге податке у складу са огласом.

(1) Поступак избора кандидата спроводи Комисија за избор полицијског службеника (у даљем тексту: Комисија) коју формира министар.

(2) Комисија се састоји од пет чланова, од којих су три полицијски службеници најмање са чином самосталног инспектора или вишим чином, које именује директор, и два државна службеника запослена у Министарству, који имају најмање позицију вишег стручног сарадника, које именује министар.

(3) Комисијом предсједава полицијски службеник са највишим чином.

(4) У процесу избора кандидата Комисија може ангажовати и друге стручне особе потребних профила.

(5) Комисија закључком одбацује пријаве кандидата који не испуњавају услове огласа и прописаног чина.

(6) Избор службеника се обавља путем интервјуа и/или тестирања, након чега сваки члан Комисије оцјењује кандидата одређеним бројем бодова.

(7) Након окончаног оцјењивања, предсједавајући Комисије одлуком утврђује ранг-листу кандидата и објављује је на огласној табли, најкасније у року од три дана од дана доношења одлуке.

(8) Комисија ради на основу пословника о раду Комисије.

(1) На ранг-листу Комисије кандидати имају право жалбе Полицијском одбору у року од 15 дана од дана објављивања ранг-листе, који одлуку по жалби доноси у складу са чланом 106. Закона.

(2) Одлука Комисије на коју није изјављена жалба коначна је протеком рока из става 1. овог члана.

(3) Након доношења одлуке Полицијског одбора, Комисија утврђује и објављује на огласној табли полицијског органа коначну листу изабраних кандидата.

(4) На основу коначне листе Комисије, директор врши избор полицијског службеника, водећи рачуна о ранг-листи кандидата.

(5) Рјешење о интерном премјештају полицијског службеника доноси директор.

(6) Рјешење о интерном премјештају руководиоца основних организационих јединица Министарства доноси министар.

Ступањем на снагу овог правилника престаје да важи Правилник о привременом премјештају овлашћених службених лица и радника на одређеним пословима („Службени гласник Републике Српске“, бр. 24/01 и 61/06).

Овај правилник ступа на снагу осмог дана од дана објављивања у „Службеном гласнику Републике Српске“.

Број: С/M-2442/10 
10. августа 2010. године, 
Бања Лука

Министар, 
Станислав Чађо, с. р.

Извори 
 „Службени гласник Републике Српске“, број 83/10

Правилници Републике Српске